b'\n_START_ARTICLE_\nLauri Haanter\xc3\xa4\n_START_PARAGRAPH_\nLauri Vihtori Haanter\xc3\xa4 (vuoteen 1934 asti Hymander) (7. maaliskuuta 1898 Virolahti \xe2\x80\x93 23. kes\xc3\xa4kuuta 1978) oli Suomen Puolustusvoimien eversti ja sodanaikainen rykmentin komentaja._NEWLINE_Haanter\xc3\xa4 k\xc3\xa4vi Viipurin upseerikokelaskurssin 1918-1919, Kadettikoulun 1921-1922 sek\xc3\xa4 Sotakorkeakoulun 1930-1932 (ye-upseeri 1933). H\xc3\xa4n toimi Keski-Suomen rykmentiss\xc3\xa4 joukkueenjohtajana ja komppanianp\xc3\xa4\xc3\xa4llikk\xc3\xb6n\xc3\xa4 1919-1932. Yleisesikunnan liikekannallepanotoimistossa toimistoupseerina ja toimistoesiupseerina h\xc3\xa4n oli 1932-1940._NEWLINE_Talvisodassa h\xc3\xa4n johti P\xc3\xa4\xc3\xa4majan Henkil\xc3\xb6t\xc3\xa4ydennystoimistoa. V\xc3\xa4lirauhan aikana h\xc3\xa4n toimi Pohjois-H\xc3\xa4meen suojeluskuntapiirin p\xc3\xa4\xc3\xa4llikk\xc3\xb6n\xc3\xa4 1940-1941. Piirist\xc3\xa4 perustettiin JR 27, jonka komentajana Haanter\xc3\xa4 toimi 18.6.1941-10.4.1944 Karjalankannaksella. My\xc3\xb6hemmin h\xc3\xa4n johti 3. prikaatia 17.6.1944-14.11.1944._NEWLINE_Jatkosodan j\xc3\xa4lkeen Haanter\xc3\xa4 oli Tampereen sotilaspiirin p\xc3\xa4\xc3\xa4llikk\xc3\xb6n\xc3\xa4 1944-1947. P\xc3\xa4\xc3\xa4esikunnassa koulutusosaston p\xc3\xa4\xc3\xa4llikk\xc3\xb6n\xc3\xa4 h\xc3\xa4n toimi vuodesta 1947-1954. Uransa p\xc3\xa4\xc3\xa4tteeksi h\xc3\xa4n komensi Savo-Karjalan sotilasl\xc3\xa4\xc3\xa4ni\xc3\xa4 1954-1958._NEWLINE_Ylennykset: v\xc3\xa4nrikki 1919, luutnantti 1921, kapteeni 1924, majuri 1932, everstiluutnantti 1940, eversti 1942.'